Pleidooie vir formulemelk op sosiale media ‘onwettig’Die departement waarsku ook teen tuisgemaakte formulemelk. (Foto: Unsplash) Verlede week se groot onrus in veral KwaZulu-Natal het ook gelei tot ŉ ernstige tekort aan formulemelk in sekere gebiede, maar die departement van gesondheid waarsku dat oproepe vir die skenking en verspreiding van formulemelk vir babas “onwettig” is. “Die regering het regulatoriese raamwerke vir die bestuur van kommersiële formule vir babas. Dit word dus aanbeveel dat skenkings vir formulemelk deur die provinsiale gesondheidsdepartement gedoen word,” sê Popo Maja, woordvoerder van die departement. Maja sê die provinsiale departemente sal die ontvang van geskenkte formulemelk fasiliteer om te verseker daar word aan bepalings voldoen. Skenkers sal dan na die regte amptenare op distriksvlak verwys word . “Dit is ŉ tydelike maatreël om die uitdaging te bowe te kom en sal mettertyd hersien word terwyl die situasie weer na normaal terugkeer.” Die departement het mense ook gemaan om nie resepte vir sogenaamde tuisgemaakte formulemelk te gebruik nie, omdat dit skadelik vir babas kan wees. “Die tuisgemaakte resepte kan moontlik nie genoeg of dalk te veel van sommige voedingstowwe bevat nie en veroorsaak dat babas siek word en diarree kry,” sê Maja. “Ons doen ŉ beroep op ma’s wat nie borsvoed nie, om nie die resepte of enige ander ongeskikte produkte, soos koffie- of teeverromers, of tee met of sonder suiker of kondensmelk, te gebruik nie.” Die departement sê mense moet ophou om verkeerde inligting wat borsvoeding ondermyn te plaas en te deel. “Die regering wil belanghebbendes herinner dat niemand, ingevolge wetgewing, fomulemelk vir babas mag bevorder nie.”